নয়াপল্টনে বিজয় দিবসের শোভাযাত্রা শুরু বিএনপির
রাজধানীর নয়াপল্টনে বিএনপির কেন্দ্রীয় কার্যালয়ের সামনে বিজয় দিবসের শোভাযাত্রা শুরু হয়েছে।
আজ শনিবার দুপুর ২টা ২২ মিনিটে পবিত্র কোরআন তেলাওয়াতের মধ্য দিয়ে নগর বিএনপি আয়োজিত এ সমাবেশ শুরু হয়।
সমাবেশে অংশ নিতে আজ সকাল থেকেই নয়াপল্টনে বিএনপির নেতাকর্মীরা দলটির কেন্দ্রীয় কার্যালয়ে এসে জড়ো হন। তারা পোস্টার, ফেস্টুন ও প্ল্যাকার্ড হাতে নিয়ে সরকারবিরোধী স্লোগান দিতে দিতে সমাবেশস্থলে আসেন।
দলীয় কার্যালয়ের সামনে একটি ট্রাকে অস্থায়ী মঞ্চ তৈরি করা হয়। সেখানে শোভাযাত্রা শুরুর আগে সংক্ষিপ্ত সমাবেশ হয়েছে।
সমাবেশে বক্তব্যে বিএনপির স্থায়ী কমিটির সদস্য মঈন খান বলেন, 'সরকার জাল নির্বাচনের দিকে এগোচ্ছে।'
বিএনপির স্থায়ী কমিটির সদস্য নজরুল ইসলাম খান বলেন, আজকে বলতে হবে গণতন্ত্র হারিয়ে গেছে। দেশে এখন স্বৈরাচার বিরাজ করছে।'
বিএনপি নেতা ফখরুল ইসলাম আলমগীর, আমীর খসরুসহ কেন্দ্রীয় নেতাদের কারাগারে রাখা হয়েছে, প্রতিদিন বিএনপি নেতাকর্মীদের বিরুদ্ধে মিথ্যা মামলা হচ্ছে জানিয়ে তিনি বলেন, গণতন্ত্র পুনরুদ্ধারের আন্দোলন সফল না হওয়া পর্যন্ত চলবে।
মিছিলটি রাজধানীর শান্তিনগর মোড়ে শেষ হওয়ার কথা। সমাবেশের আগে নাইটিঙ্গেল মোড় থেকে ফকিরাপুল মোড় পর্যন্ত দলীয় কর্মী-সমর্থকদের অবস্থান করতে দেখা যায়। সমাবেশস্থল ও এর আশপাশে আইনশৃঙ্খলা বাহিনীর সদস্য বাড়ানো হয়েছে।

রাজধানীর নয়াপল্টনে বিএনপির কেন্দ্রীয় কার্যালয়ের সামনে বিজয় দিবসের শোভাযাত্রা শুরু হয়েছে।